Genlæs Ekstra Bladets livedækning fra det korte pressemøde over artiklen.

I går kunne flere medier afsløre, at en kendt dansk sportstjerne var sigtet for at sexkrænke et barn under 12 år.

Manden har nu valgt selv at bryde det navneforbud, der blev nedlagt af Retten på Frederiksberg i fredags på begæring fra forsvareren, og stå frem for offentligheden.

Der er tale om cykelrytteren Brian Holm.

Han trådte klokken 11.30 frem på café Grock på Frederiksberg for at møde den ventende presse.

- Jeg står frem her nu. For jeg vil ikke gå og lege skjul. Jeg vil ikke spille usynlig i flere måneder, sagde den kendte tidligere professionelle cykelrytter, som var meget påvirket under det korte pressemøde.

- Det er en lorte situation, men jeg har det allerede bedre nu, når jeg fortæller om det, lød det videre fra den 51-årige mand.

Brian Holm fortalte også, at sigtelsen allerede er gået udover hans familie.

- Min datter kom i går hjem fra skole og fortalte, at børnene havde sagt, at hendes far var kriminel, sagde cykelrytteren, før hans stemme knækkede.

Brian Holm blev under pressemødet ved med at gentage, at han ikke vil gå ned i sagens detaljer, ligesom han heller ikke forholdt sig til skyldsspørgsmålet på pressemødet.

Det er hans advokat, der har frarådet den nuværende sportsdirektør for Omega Pharma-Quick Step at gå i detaljer med sigtelsen.

I går kom det dog frem af den retsbog, som Ekstra Bladet fik aktindsigt i, at Brian Holm nægter sig skyldig.

Men under pressemødet fortalte han også, at han er klar over, at når han står frem, så hænger han efter eget udsagn på korset.

Ekstra Bladet har ikke nævnt sportsstjernens navn, før han selv trådte frem klokken 11.30 tirsdag.

Artiklen fortsætter under billedet...

Brian Holm fortalte stod tirsdag morgen frem foran den ventende presse, fordi han er blevet sigtet for at sexkrænke en mindreårig pige. (Foto: Mogens Flindt)

Pressedommer i Retten på Frederiksberg, Kari Sørensen, ønskede i går ikke at forholde sig til, hvem der er sigtet, men oplyste, at årsagen til navneforbuddet var, at manden er sigtet for overtrædelse af straffelovens paragraf 225 jf. 216 stk. 2, der lyder således:

'For voldtægt straffes med fængsel indtil 12 år den, der har samleje med et barn under 12 år. Tilsvarende anvendelse med hensyn til andet seksuelt forhold end samleje.'

Sigtelsen blev ikke læst op i retten under navneforbudssagen, fordi anklageren efter aftale med Retten på Frederiksberg ikke dukkede op. Derfor ligger sigtelsen for overtrædelse af paragraf 225 jf. 216 stk. stadig hos politiet.

Foreløbigt er sagen langtfra fuldt belyst. Den sigtede sportsstjerne er ikke anholdt - eller har været fremstillet i grundlovsforhør, hvilket ellers ville være normalt i sager af så alvorlig karakter. Det antyder, at politiet går frem med en vis forsigtighed i forhold til de ellers voldsomme beskyldninger.

Den mindreårige pige er beskyttet mod at blive identificeret.

Brian Holm tilstod i 2002, at han havde dopet sig i sin aktive karriere.

I 2004 fik han konstateret tarmkræft, som han fortalte om i bogen 'Den sidste kilometer'.

Brian Holm har siden sidste efterår siddet i kommunalbestyrelsen for Frederiksberg Kommune for De Konservative.